
ועדת החוקה, חוק ומשפט 
 04/06/2012 

הכנסת השמונה-עשרה
נוסח לא מתוקן

מושב רביעי
<פרוטוקול מס' 620>
מישיבת ועדת החוקה, חוק ומשפט
יום שני, י"ד בסיון התשע"ב (04 ביוני 2012), שעה 11:30
<סדר היום:>
<הצעת חוק העונשין (תיקון מס' 116) (איסור יציאה מהארץ לעובדי שירות), התשע"ב-2012>
נכחו:

<חברי הוועדה:> 
דוד רותם – היו"ר
יצחק הרצוג

אברהם מיכאלי

<מוזמנים:> 
	עו"ד ענת זוהר
	–
	ייעוץ וחקיקה פלילי, משרד המשפטים

	גנ"מ לאה קליינר
	–
	ממונה עבודות שירות, המשרד לביטחון פנים

	רב כלאי חנני קאפח
	–
	ע' יועמ"ש, המשרד לביטחון פנים


<ייעוץ משפטי: >
אפרת חקאק
<מנהלת הוועדה:>
דורית ואג
<קצרנית פרלמנטרית:>
אסתר מימון
<הצעת חוק העונשין (תיקון מס' 116) (איסור יציאה מהארץ לעובדי שירות), התשע"ב-2012>
<היו"ר דוד רותם:>
הצעת חוק העונשין (תיקון מס' 116) (איסור יציאה מהארץ לעובדי שירות), התשע"ב-2012.
<ענת זוהר:>
שלום. בוקר טוב. בהצעת החוק שמונחת בפניכם אנחנו מבקשים לתקן את חוק העונשין, להוסיף בו את סעיף 51ח1, שקובע ככלל שלעובד שירות יהיה אסור לצאת מהארץ במהלך ריצוי עונשו בעבודות שירות. זה בגלל החשש שהוא יימלט מהארץ, לא יחזור לריצוי יתרת הימים שהוא צריך לרצות, או יחסיר ימי עבודות שירות. ולעניין הזה יש דוגמאות. אם תרצו הרחבה, אחר כך תקבלו מהנציגים של השב"ס שיושבים כאן.
<היו"ר דוד רותם:>
איפה חבר הכנסת אורי מקלב? הוא פנה אלי בבעיה כזאת, שמישהו לפני עשר שנים נידון לשלושה חודשים עבודות שירות, הוא נסע לחוץ-לארץ, יש לו בן חולה וכל מיני צרות, והוא שאל אותי: מה עושים?

<יצחק הרצוג:>
קודם כול, במלאת 64 שנים למדינת ישראל, פתאום גילינו שאנשים בשירות יכולים לנסוע לחוץ לארץ? מה היה עד היום?
<היו"ר דוד רותם:>
בוז'י, הרבה יותר גרוע. אדם נידון לעבודות שירות, הוא בכלל לא מתייצב אצלם. הוא מסתובב בארץ, אף אחד לא יודע מה לעשות אתו. תיקנו את החוק לא מזמן, שהם יוכלו להוציא מייד - - -
<יצחק הרצוג:>
אני בעד זה, אבל אני שואל, מה היה עד היום?
<ענת זוהר:>
עד היום היה חוסר בעניין הזה.

<יצחק הרצוג:>
 נוסעים או לא נוסעים?
<היו"ר דוד רותם:>
נוסעים.

<יצחק הרצוג:>
נוסעים לחוץ-לארץ. אז מה אחוז הבורחים שיש לכם?

<לאה קליינר:>
היתה לנו רשימה של עובדי שירות עד לפני כשנה, שנה וחצי, ואז תוך כדי דיונים עלה שאין לנו סמכות בחוק למנוע.
<יצחק הרצוג:>
כלומר, הייתם מונעים מהם לצאת דה-פקטו?
<לאה קליינר:>
היינו מונעים, אלא אם כן היינו נותנים אישור.

<יצחק הרצוג:>
זה לא אלה עם האזיקונים?

<היו"ר דוד רותם:>
לא. זה עבודות שירות.

<יצחק הרצוג:>
מה עבודות השירות הכי ארוכות שניתנות לאדם?
<לאה קליינר:>
עד חצי שנה בשלב זה. 
<יצחק הרצוג:>
זה כולה נסיעה של חצי שנה לחוץ-לארץ, נכון?

<לאה קליינר:>
בראייה פשטנית, כן.

<אפרת חקאק:>
ויכולת לממונה לאפשר.

<יצחק הרצוג:>
הממונה יכול לאשר מטעמים הומניטריים, מחלות, אסונות?

<לאה קליינר:>
בנסיבות מאוד-מאוד חריגות.

<יצחק הרצוג:>
יכול להיות מצב כזה?

<לאה קליינר:>
יכול להיות, והיו מקרים שכן אישרנו.
<יצחק הרצוג:>
תני דוגמה למקרה.
<לאה קליינר:>
מישהי שהיתה בעבודת שירות ותוך כדי עבודות שירות נאלצה לעבור ניתוח של השתלות. היא קיבלה חופשה והיתה צריכה המשך בחוץ-לארץ, זה ניתן לה.

<יצחק הרצוג:>
זה נראה לי מאוד הגיוני, אדוני היושב-ראש.
<היו"ר דוד רותם:>
אני מסכים אתך במאת האחוזים, אני רק לא מבין אף פעם איפה הם היו עד היום.
<חנני קאפח:>
היו דה-פקטו.
<לאה קליינר:>
אנחנו יודעים איפה אנחנו נמצאים. היום למשל יש לנו על-פי מידע, כ-30 חבי מאסר, זאת אומרת, שהם לא סיימו לרצות את עבודות מאסר השירות. הם נמצאים בחוץ לארץ. זה לפי המידע שיש לי.

<דורית ואג:>
נמצאים ולא חוזרים. "ברחו", מה שנקרא.

<לאה קליינר:>
הלכו.

<היו"ר דוד רותם:>
אדם כזה, שכבר יושב עשר שנים בחוץ-לארץ, רוצה לחזור. אל מי הוא צריך לפנות?

<לאה קליינר:>
לצורך מה?
<היו"ר דוד רותם:>
הוא רוצה - - -
<יצחק הרצוג:>
לשלם את חובו לחברה.
<לאה קליינר:>
מה שאני מכירה לפי החוק, ויתקנו אותי פה כולם אם אני טועה, מי שלא סיים לרצות את חובו, חייב לרצות את מלוא החוב שנגזר עליו על-ידי בית משפט. היה והוא נסע לחוץ-לארץ ויש לו יתרה פה, הוא חייב להשלים.

<יצחק הרצוג:>
העורך-דין שלו צריך לנהל משא-ומתן.

<היו"ר דוד רותם:>
הוא מגיע לשדה התעופה. אם אתם פועלים נכון, הוא מגיע לשדה התעופה ומשם ישר הולך לאבו כביר. הוא אפילו לא מטייל בדרך לקחת את המזוודות. 

<לאה קליינר:>
כן.

<היו"ר דוד רותם:>
מה כן?

<לאה קליינר:>
הוא נסע, הוא ידע שהוא משאיר פה חוב, ואת החוב הזה צריך להשלים.

<היו"ר דוד רותם:>
יפה. החוב הזה יכול להיות מורכב משני חלקים: יכול להיות שכבר נתתם צו וביטלתם לו את עבודות השירות, והוא הולך ישר לכלא, לרמלה.

<לאה קליינר:>
כן, אבל הוא יכול להגיש עתירה, והרבה מהם זה מה שעושים, מייד מגישים עתירה, לפעמים חלק מהם בתוך 24 שעות מופיעים בפני שופט, עותרים ובית משפט מחליט. כללית, אם אני בתור ממונה, נניח הייתי מאוד-מאוד משוכנעת שאולי אפשר לתת לו עשרה ימים להסתדר ולבוא, אין לי סמכויות בחוק להגיד לו: שב, תסתדר ותבוא בעוד עשרה ימים. אין לי סמכות.
<היו"ר דוד רותם:>
יש לך, כי לך יש סמכות לבטל לו את עבודות השירות, אבל את לא חייבת, את יכולה גם להגיד: אני מבטלת את עבודות השירות, אבל הביטול ייכנס לתוקף בעוד שבועיים כדי לתת לו להתארגן. את גם יכולה להגיד: אדוני, אני בכל אופן משאירה לך את עבודות השירות. לא חייב להיות שהוא הולך לכלא. נתנו לכם סמכויות ענקיות.

<לאה קליינר:>
זה קורה בשלב שאני נמצאת בהליכים לקראת הפסקה מינהלית ומחליטה על הפסקה מינהלית. לא אני, הנציב מחליט על הפסקה מינהלית, ואז יש לו כמעט חודש לעתור ולחשוב ולהגיד אחרת, ואז אם הוא רוצה, אני יכולה להגיד לו: אל תבוא ב-3 בחודש, תבוא ב-15 לחודש.

<היו"ר דוד רותם:>
שאל אותי מקלב על איש כזה. ראיתי מסכן שהילד שלו חולה, ולכן הוא לא חזר וכו'. האיש לא יחזור. יש לכם עבריין נמלט, לא תראו אותו בחיים.

<יצחק הרצוג:>
זה לא היא. החוק אומר שאם הוא לא ממלא את זה, הוא הולך לכלא.
<היו"ר דוד רותם:>
החוק לא אומר כך.

<יצחק הרצוג:>
עבודות על תנאי.

<ענת זוהר:>
יש לה שיקול דעת - - -
<יצחק הרצוג:>
צריך לשלוח את עורך-הדין לנהל משא-ומתן ולגמור - - -

<היו"ר דוד רותם:>
לכן שאלתי - -

<לאה קליינר:>
לי אין.

<היו"ר דוד רותם:>
- - עם מי הולכים לדבר?

<יצחק הרצוג:>
לבית משפט יש שיקול דעת.

<לאה קליינר:>
לבית משפט ולפרקליטות כשזה מגיע לנקודה שמחליטים על הפסקה מינהלית.

<אפרת חקאק:>
את לא חייבת להחליט על הפסקה מינהלית.

<לאה קליינר:>
נכון. עד אז יש לנו שיקול דעת. אחרי זה – אין. מי שנמצא בחוץ-לארץ זה אלה שנמצאים הרבה אחרי ההחלטה.

<היו"ר דוד רותם:>
ודאי.

<יצחק הרצוג:>
אדוני היושב-ראש, הבה נצביע ונגמור.

<אפרת חקאק:>
יש לי רק שאלה. איך מערערים על ההחלטה של ממונה?

<לאה קליינר:>
עתירה.
<אפרת חקאק:>
מינהלית.

<היו"ר דוד רותם:>
עתירה מינהלית.

<אפרת חקאק:>
האם אתם מתכוונים לפרסם נהלים לגבי השיקולים והעילות לתת היתר על יציאה מהארץ?
<יצחק הרצוג:>
אם מישהו רוצה לנסוע לחתונה של הבן שלו בחוץ-לארץ - -

<אברהם מיכאלי:>
ביקור חולים, חתונה, אבל שלא נדע.

<יצחק הרצוג:>
- - הוא צריך להפקיד ערבות? מותר לו להפקיד בטוחה?

<לאה קליינר:>
הערבות הכספית היא לא דרכנו, ואין צורך אם לא יהיו נימוקים של אבל, חתונה מדרגה ראשונה, נסיבות רפואיות מאוד חריגות.
<היו"ר דוד רותם:>
אני רוצה להבין, עובד שירות לא יצא, אלא באישור הממונה?

<יצחק הרצוג:>
כן, זה מה שכתוב.

<היו"ר דוד רותם:>
 הממונה נותן לו אישור, באיזה תנאים?
<יצחק הרצוג:>
האם הוא יכול לקבוע ערובה?
<היו"ר דוד רותם:>
אני רוצה להוסיף פה: אלא באישור הממונה, ובתנאים שיקבע, שתוכלו להגיד: רבותי, תביאו ערבות.
<לאה קליינר:>
זה לא אני, זה דרך בית משפט. אני לא חושבת שאנחנו יכולים לטפל - - -
<אברהם מיכאלי:>
בתקנות.

<יצחק הרצוג:>
הוא יקבע תנאים: חובת דיווח יומית, חובת - - -
<אברהם מיכאלי:>
את רוצה שנעזור לך? תביאו תקנות, נאשר לכם תקנות.
<היו"ר דוד רותם:>
אני אגיד לכם ממה אני מפחד. לפי הסעיף הזה אני מבקש לנסוע לחוץ-לארץ, רבותי היקרים, אני לא חוזר בכלל. מה קרה? אני חייב לכם משהו? אני כבר מטייל בניו-יורק, למה אני צריך לבוא לבקר אתכם?
<יצחק הרצוג:>
"בתנאים שיקבע" זה יאפשר לו לסגור עם מערכת בתי המשפט איזה הסדר של ערובה. אין לך ברירה.

<אברהם מיכאלי:>
אם השר יגיש תקנות, נאשר לו אותן.

<יצחק הרצוג:>
עד היום מה נתתם? בלי שום תנאים?

<לאה קליינר:>
אם בית המשפט קובע, הוא יכול - - -

<יצחק הרצוג:>
זה קריאה ראשונה?

<אברהם מיכאלי:>
שנייה ושלישית.

<לאה קליינר:>
נראה לי שאנחנו לא יכולים לטפל בערובה.

<ענת זוהר:>
זה נכון. אני זוכרת בדיונים קודמים שקיימנו בעניין הזה שאמרו נציגי השב"ס שאין להם דרך להתמודד עם ערבות והם מעדיפים להשאיר את זה בנוסח הזה. כאמור עם הסמכות של הממונה שאם עובד השירות מפר את התנאים, להפסיק הפסקה מינהלית את עבודות השירות.
<היו"ר דוד רותם:>
אני לא מפר את התנאים. אני פונה לממונה עם בקשה - - -

<יצחק הרצוג:>
הוא נתן לי אישור לנסוע לחתונה.

<היו"ר דוד רותם:>
נתן לי אישור לנסוע לחתונה – הוא לא יכול לבקש ערבות?

<ענת זוהר:>
לפי מה שאמרו נציגי שב"ס הם לא ערוכים לבקש ערבות והם גם לא רוצים מעורבות של בית משפט בהליך הזה.
<אפרת חקאק:>
אנחנו כן יכולים לתת לשב"ס את הסמכות לקבוע תנאים, אפילו אם הם יחליטו במקרה כזה או אחר לא להפעיל את הסמכות.
<יצחק הרצוג:>
אפשר לקחת חפץ שלו או משכון.

<לאה קליינר:>
על-פי רוב, ברוב הנסיבות שאנחנו מדברים עליהן שנוסעים, מדובר על נסיעה של מספר ימים, שבוע, עשרה ימים, משהו כזה, לא יותר.
<היו"ר דוד רותם:>
זה תמיד כמה ימים. רק איך את בטוחה שהם חוזרים אחרי כמה ימים?

<יצחק הרצוג:>
כדאי לו לחזור. בעבודות שירות אתה גומר את העסק. אין אינטרס לא לגמור את זה.
<חנני קאפח:>
יש 30 איש שלא חושבים כך.
<היו"ר דוד רותם:>
מה 30 איש? כמה אנשים יש אצלכם שהתחילו שירות וגמרו את זה במקום בשישה חודשים אחרי ארבע שנים?

<לאה קליינר:>
הרבה.
<יצחק הרצוג:>
למה? מה הסיבה?
<היו"ר דוד רותם:>
מה זה למה? אתה לא מבין, שולחים אותו ביום ראשון לעבודה, ביום שני הוא כבר לא בא, זה קשה מדי.
<יצחק הרצוג:>
משעמם לו.

<היו"ר דוד רותם:>
לא משעמם לו, זה קשה לו.

<לאה קליינר:>
אם עובד שירות שמגיע לעשות עבודות שירות, הפעם הראשונה שהוא יוצא לעבודה זה במסגרת עבודות שירות, זה קשה לו.

<יצחק הרצוג:>
אם כי זו מערכת שמאוד הוסיפה לשירות הרווחה. זה הדדי, לשני הצדדים, דרך אגב, במוסדות הרווחה. במוסדות הרווחה יש הרבה מאוד עובדים בשירות לתועלת הציבור, כולל ברכיבה טיפולית, כולל בכל מיני מוסדות. אתם לא מכירים?

<לאה קליינר:>
מכירים, אבל זה לא עבודות שירות.

<יצחק הרצוג:>
אז מה זה שירות לתועלת הציבור?

<לאה קליינר:>
זה משהו אחר, מסגרת אחרת.

<היו"ר דוד רותם:>
מי בעד?

<אברהם מיכאלי:>
בלי תקנות?

<היו"ר דוד רותם:>
בלי תקנות. אני מצביע על החוק, אני לא מצביע על תקנות.

<אברהם מיכאלי:>
נכניס פה סעיף שיגיד שהשר יגיש תקנות.
<היו"ר דוד רותם:>
זה  בחוק העיקרי.
<אברהם מיכאלי:>
אין בחוק העיקרי.

<היו"ר דוד רותם:>
בחוק העיקרי יש לשר סמכות להתקין תקנות. מה אתה אומר לי לא?

<אברהם מיכאלי:>
בעניין הזה?

<היו"ר דוד רותם:>
בכל הנושא של עבודות שירות.
<יצחק הרצוג:>
חיים רמון כשהוא הורשע הוא קיבל עבודות שירות.
<חנני קאפח:>
לא, שירות לציבור.

<היו"ר דוד רותם:>
של"צ.
<חנני קאפח:>
למרות שיכול להיות באותו מקום שיהיה גם - - -

<היו"ר דוד רותם:>
סעיף 51יב.
<קריאות:>
- - -
<יצחק הרצוג:>
הניתן בתנאים שיקבע, שתהיה לו סמכות - - -

<היו"ר דוד רותם:>
יש. השר לביטחון פנים רשאי להתקין תקנות לביצוע.

<ענת זוהר:>
אם אפשר רק להוסיף הבהרה לפרוטוקול, כתבנו בדברי ההסבר לא בכדי שהנסיבות שבהן יתירו את היציאה מהארץ, שבהן לממונה יש שיקול דעת להתיר, הן נסיבות מיוחדות וחריגות. לא כיוונו למקרים של חתונה למשל, כי רצינו להשוות את התנאים של עובד השירות לתנאים של אסיר שמרצה את עונשו במאסר בפועל, כי עובד שירות הוא למעשה מי - - -
<היו"ר דוד רותם:>
במאסר בפועל אם הבן שלי מתחתן, אני משתחרר גם אם עוד לא עברה תקופה - - -
<חנני קאפח:>
לא נסיעה לחוץ-לארץ.

<ענת זוהר:>
לא נסיעות לחוץ-לארץ. לא מתירים יציאה מהארץ.

<היו"ר דוד רותם:>
מה אני יכול לעשות שהבן שלי מתחתן בחוץ-לארץ?

<ענת זוהר:>
אני רק אומר שחשבנו על נסיבות מיוחדות וחריגות התכוונו יותר למקרים של פטירה או למקרים של מחלה.
<יצחק הרצוג:>
לא קבענו לכם. הוא ילך לעתירה מינהלית והשופט הרחום הראשון ייתן לו לנסוע לחתונה של הבן שלו. 
<היו"ר דוד רותם:>
זה תלוי מה העבירה שעליה הוא יושב.
<אפרת חקאק:>
מה העבירה, מה העבר הפלילי שלו.

<יצחק הרצוג:>
עם התנאים שייקבעו?

<היו"ר דוד רותם:>
בלי תנאים שייקבעו, הם לא רוצים. השר ירצה, יתקין תקנות.
<אברהם מיכאלי:>
- - -

<היו"ר דוד רותם:>
יש סעיף - - -

<יצחק הרצוג:>
התנאי זה גם יום ושעה של חזרה, לא?
<היו"ר דוד רותם:>
רבותי היקרים - - -

<אברהם מיכאלי:>
אני רוצה לעזור לה שהיא תוכל להגיד כן ולא.
<דורית ואג:>
היא לא רוצה שתעזור לה.

<אברהם מיכאלי:>
אני קובע מה צריך לעשות, לא היא. אני שואל למה לא לתת לה כלים לסרב?

<היו"ר דוד רותם:>
היא לא רוצה לקחת ערבויות. אתה מבין את זה? היא לא רוצה. אין להם איפה לשמור ערבויות.
<אברהם מיכאלי:>
זו הבעיה?

<היו"ר דוד רותם:>
כן.

<אפרת חקאק:>
הנוסח הזה לא שולל את האפשרות שהם יתקינו תקנות, שיכללו גם את התנאים.
<היו"ר דוד רותם:>
השר לביטחון פנים יבוא מחר, יתקין תקנות ויגיד: מי שביקש לפי זה, יצטרך להפקיד ערבות צד ג'.

<לאה קליינר:>
בסוף נוציא נוהל, ועל-פי הנוהל - - -

<היו"ר דוד רותם:>
אתם תוציאו נוהל, תלכו לשר לביטחון פנים והוא יתקין לכם תקנות.

<אפרת חקאק:>
אם יש צורך בהתקנת תקנות, תפעלו לפי 51יב. אם תצטרכו רק נוהל פנימי, זה מה שתעשו.
<היו"ר דוד רותם:>
מי בעד? 
הצבעה

בעד – פה אחד
הצעת חוק העונשין (תיקון מס' 116) (איסור יציאה מהארץ לעובדי שירות), התשע"ב-2012 אושרה בכפוף לנוסח הממשלתי ותעלה למליאה לקריאה השנייה ולקריאה השלישית.
<היו"ר דוד רותם:>
פה אחד, כנוסח הממשלתי. תודה רבה. אושר.

<הישיבה ננעלה בשעה 11:47.>
